**«Бәйтерек» ҰБХ» АҚ Корпоративтік басқару кодексінің қағидаттары мен ережелерін сақтау туралы есеп**

|  |  |  |  |
| --- | --- | --- | --- |
| **№ р/с** | **Холдингтің Корпоративтік басқару кодексінің қағидаттары мен ережелері** | **Сақталады/**  **сақталмайды** | **Холдингтің Корпоративтік басқару кодексінің қағидаттары мен ережелерін іске асыру үшін орындалған іс-шаралар** |
| 1. | Өкілеттіктерді шектеу қағидаты | Сақталады | Холдингтің корпоративтік басқару жүйесі корпоративтік басқару процестерінің жүйелілігі мен дәйектілігін қамтамасыз ететін Холдинг органдары арасындағы өкілеттіктер мен жауапкершіліктің нақты аражігін ажыратуды көздейді. Холдингтің корпоративтік басқару жүйесі мәселелерді қарау және оның органдарының шешімдер қабылдау тәртібі иерархиясының сақталуын қамтамасыз етеді.  Жалғыз акционердің, Директорлар кеңесінің және Басқарманың құқықтары, міндеттері мен құзыреті АҚ туралы Заңмен, Холдинг Жарғысымен және Директорлар кеңесінің шешімімен бекітілген Директорлар кеңесі туралы Ережемен және Холдинг Басқармасы туралы Ережемен айқындалады.  Жалғыз акционер және Холдинг, оның еншілес ұйымдары арасындағы өзара қарым-қатынастар (өзара іс-қимыл) тиісті корпоративтік басқару қағидаттарына сәйкес Директорлар кеңесі және/немесе Холдинг басқармасы арқылы жүзеге асырылады. Холдингтің Директорлар Кеңесі төрағасының және Басқарма Төрағасының рөлі мен функциялары Холдингтің Жарғысында және Холдингтің ішкі құжаттарында нақты ажыратылып, бекітілген. |
| 2. | Жалғыз акционердің құқықтары мен мүдделерін қорғау қағидаты | Сақталады | Жалғыз акционердің құқықтарын сақтау Холдингке және оның еншілес ұйымдарына инвестициялар тарту үшін негізгі шарт болып табылады.  Директорлар кеңесі туралы Ереженің 1-тарауының 2-тармағына сәйкес Директорлар кеңесінің қызметі тиімділік пен жауапкершілік, Жалғыз акционер мен Холдингтің мүдделерін барынша сақтау және іске асыру, сондай-ақ Жалғыз акционердің құқықтарын қорғау, Холдинг қызметі үшін жауапкершілік қағидаттарына негізделеді.  Басқарма туралы Ереженің 1-тарауының 1.4-тармағына сәйкес, Басқарма Холдингтің алқалы атқарушы органы болып табылады және оның ағымдағы қызметіне басшылықты жүзеге асырады, Холдинг пен оның Жалғыз акционерінің мүддесінде әрекет етеді және соңғысына және Холдингтің Директорлар кеңесіне есеп береді.  Холдинг Жалғыз акционердің назарына Жарғыда және ішкі құжаттарда көзделген тәртіппен Жалғыз акционердің мүдделерін қозғайтын өз қызметі туралы ақпаратты уақтылы және толық көлемде жеткізеді. |
| 3. | «Бәйтерек» ҰБХ» АҚ Директорлар кеңесі мен басқарманы тиімді басқару қағидаты | Сақталады | Директорлар кеңесі Холдингке стратегиялық басшылық етуді және Басқарма қызметін бақылауды қамтамасыз ететін басқару органы болып табылады. Директорлар кеңесі Жалғыз акционер алдында өз қызметінің толық ашықтығын қамтамасыз етеді.  Холдингтің Директорлар кеңесінің құрамы Қазақстан Республикасы заңнамасының талаптарына сәйкес Қазақстан Республикасы Үкіметінің мүшелері, Холдингтің Басқарма Төрағасы, Тәуелсіз директорлар қатарынан құрылған. Директорлар Кеңесінің он мүшесінің үшеуі тәуелсіз директорлар болып табылады.  Директорлар кеңесі мен оның комитеттерінде Холдинг мүддесінде тәуелсіз, объективті және тиімді шешімдер қабылдауды қамтамасыз ететін дағдылар, тәжірибе мен білім теңгерімі сақталған.  Есепті жылы Жалғыз акционер Директорлар кеңесінің қызметіне бағалау жүргізуге қатысты шешімдер қабылдаған жоқ.  Директорлар кеңесінің Аудит жөніндегі Комитеті мен Кадрлар, сыйақылар және әлеуметтік мәселелер жөніндегі комитетінің құрамына Холдингтің тәуелсіз директорлары ғана кіреді. Тәуелсіз директорлар Директорлар кеңесі жанындағы барлық комитеттердің төрағаларымен сайланған.  Директорлар кеңесінің қызметін тиімді ұйымдастыру және Басқарманың Жалғыз акционермен және Директорлар кеңесімен өзара іс-қимылы мақсатында Директорлар кеңесінің шешімімен Корпоративтік хатшы тағайындалды (Холдингтің корпоративтік хатшысы туралы Ереженің нормаларын ескере отырып, Корпоративтік хатшының міндетін атқарушы болып Қазақстан Республикасы Премьер-Министрі Кеңсесінің басшысы тағайындалды).  Іскерлік этика қағидаттарын сақтау, Холдингте туындайтын әлеуметтік-еңбек дауларын оңтайлы реттеу мақсатында Директорлар Кеңесінің 2017 жылғы 24 шілдедегі шешімімен Холдингтің омбудсмені болып Корпоративтік хатшының орынбасары – Корпоративтік хатшы қызметінің басшысы М. Д. Тұрғанова тағайындалды.  Холдингтің жұмысын жетілдіруге бағытталған тәуелсіз және объективті кепілдіктер мен консультациялар беру жөніндегі қызмет ретінде ішкі аудитті жүзеге асыру үшін Ішкі аудит қызметі жұмыс істейді. |
| 4. | Тұрақты даму қағидаты | Сақталады | Холдинг және оның еншілес ұйымдары мүдделі тараптар мүдделерінің теңгерімін сақтай отырып, ұзақ мерзімді кезеңде орнықты дамуды қамтамасыз ету үшін экономикаға, экологияға және қоғамға өз ықпалының маңыздылығын түсінеді.  Холдингтің Корпоративтік басқару кодексін орындау аясында Холдингтің Тұрақты даму саясаты бекітілген, сондай-ақ экономикалық, экологиялық және әлеуметтік аспектілерге бөлумен тұрақты даму қағидатын ендіру бойынша бөлімнен тұратын Холдингтің 2018-2019 жж. Корпоративтік басқаруды жетілдіру бойынша іс-шаралар жоспары бектілген:  - экономикалық құраушы шеңберінде Холдинг тұрақты негізде 2014-2023 жылдарға арналған Холдингтің Даму Стратегиясының, орта мерзімді кезеңге арналған Холдингтің даму жоспарының орындалуына, Холдингтің Басқарма Төрағасы мен мүшелерінің ҚНК карталарының орындалуын бағалауға мониторинг жүргізеді;  - экологиялық құрамдас бөлік шеңберінде Холдингтің жаңа редакциядағы Инвестициялық саясаты бекітілді. Бұл ретте оны өзектендіру шеңберінде жобаларды бағалау құралы - Даму индексі енгізілді, оның өлшемдерінің бірі орнықты экономикалық дамуға, оның ішінде экологияға әсер ету болып табылады;  - әлеуметтік құрамдас бөлік шеңберінде Холдинг Тобының Бірыңғай кадрлық саясаты және Холдинг Тобының Бірыңғай кадрлық резервін қалыптастыру және дамыту Тұжырымдамасы әзірленді.  Холдингте мүдделі тараптардың тізбесін, олардың ықпал ету дәрежесін және олармен өзара іс-қимыл стратегиясын айқындайтын Стейкхолдерлердің өзектендірілген картасы бекітілді. |
| 5. | Тәуекелдерді басқару, ішкі бақылау және ішкі аудит қағидаты | Сақталады | Холдингте Холдингтің өзінің стратегиялық және операциялық мақсаттарына қол жеткізуіне ақылға қонымды сенімділікті қамтамасыз етуге бағытталған тиімді жұмыс істейтін тәуекелдерді басқару мен ішкі бақылаудың жүйесі жұмыс істейді.  Холдингте Тәуекелдерді басқару саясаты жұмыс істейді, оның негізгі мақсаты тиімді кешенді жүйені құру және Холдингтің және еншілес ұйымдардың элементі ретінде тәуекелдерді басқарудың интеграцияланған процесін құру, сондай-ақ тәуекелдерді басқару әдістері мен рәсімдеріне бірыңғай стандартталған тәсіл негізінде қызметті тұрақты жетілдіру болып табылады.  Холдингтің Директорлар кеңесі тоқсан сайынғы негізде тіркелім, тәуекелдер картасы, тәуекелдерді басқару жөніндегі іс-шаралар жоспары және тәуекелдің негізгі индикаторлары, тәуекел-тәбеті, қол жетімді қаржы ресурстары жеткіліктілігінің нақты мәндері, Холдингтің қаржылық тәуекелдері жөніндегі ақпаратты қамтитын Холдингтің тәуекелдері бойынша есепті қарайды және бекітеді.  Тәуекелдерді басқару және ішкі бақылау жүйесінің сенімділігі мен тиімділігіне, сондай-ақ корпоративтік басқару тәжірибесіне жүйелі тәуелсіз бағалау жүргізу үшін Холдингте Ішкі аудит қызметі жұмыс істейді.  Ішкі аудит қызметі тоқсан сайын Аудит жөніндегі комитеттің және Холдингтің Директорлар кеңесінің қарауына есепті кезеңде жүргізілген ішкі аудиттің қорытындылары бойынша есептерді шығарады. Анықталған бұзушылықтардың қорытындылары бойынша түзету іс-әрекеттерінің жоспарлары бекітіледі. |
| 6. | Корпоративтік қақтығыстар мен мүдделер қақтығысын реттеу қағидаты | Сақталады | Мүдделер қақтығысына жол бермеу Холдингтің Жалғыз акционерінің, Холдингтің Лауазымды тұлғалары мен қызметкерлерінің мүдделерін қорғауды қамтамасыз ету үшін маңызды шарт болып табылады.  Холдингтегі корпоративтік жанжалдар мен мүдделер қақтығысының алдын алу және реттеу, сондай-ақ барлық органдар мен лауазымды тұлғалардың іс-қимылдарын үйлестіру мақсатында Директорлар кеңесі Корпоративтік жанжалдар мен мүдделер қақтығысын реттеу жөніндегі саясатты бекітті. Саясат қақтығыстарды сотқа дейінгі реттеу тәртібі мен рәсімдерін, сондай-ақ осы процестер шеңберінде Холдинг органдарының, лауазымды тұлғалары мен қызметкерлерінің іс-қимылын регламенттейді.  Омбудсмен корпоративтік қақтығыстар мен мүдделер қақтығыстары бөлігінде корпоративтік қақтығыстар мен мүдделер қақтығыстарын шешуге жауапты тұлғалармен корпоративтік қақтығыстар мен Холдинг мүдделерінің қақтығыстарын реттеу жөніндегі саясатқа сәйкес өз іс-әрекеттерін үйлестіреді.  Корпоративтік даулар туындаған жағдайда қатысушылар Жалғыз акционердің құқықтарын да, Холдингтің іскерлік беделін де тиімді қорғауды қамтамасыз ету мақсатында келіссөздер жолымен оларды шешу жолдарын іздестіреді.  Мүдделер қақтығысын болдырмаудың негізгі қағидаттары, оларды анықтау, бағалау және шешу тәсілдері Холдингтің іскерлік этика кодексінде бекітіледі.  2018 жылы Холдингте корпоративтік қақтығыстар мен мүдделер қақтығысы туындаған жағдайлар тіркелген жоқ. |
| 7. | «Бәйтерек» ҰБХ» АҚ қызметі туралы ақпаратты ашудың ашықтығы мен объективтілік қағидаты | Сақталады | Холдинг өз қызметінде ашықтықтың жоғары стандарттарын ұстанады және Холдинг туралы ақпараттың қолжетімділігін, сапасын және жедел ашылуын жақсарту бойынша тұрақты жұмыс істейді.  Мүдделі тараптарға ақпаратты уақтылы беру мақсатында Холдингте ақпаратты ашу қағидаттары мен тәсілдерін, сондай-ақ ақпаратты ашу мерзімдерін, тәртібі мен нысанын айқындайтын Ақпаратты ашу саясаты қолданылады.  Холдинг қызметінің ақпараттық қауіпсіздігін қамтамасыз ету Ақпараттық қауіпсіздікті қамтамасыз ету бойынша саясатпен регламенттелген.  Холдинг жыл сайынғы негізде Холдингтің жылдық есебін дайындайды, ол директорлар кеңесінің қарауына және бекітуіне шығарылады. Холдингтің 2017 жылғы жылдық есебі Директорлар кеңесінің 2018 жылғы 19 шілдедегі шешімімен бекітілді (№07/18 хаттама).  Холдинг туралы ақпарат жақсы құрылымдалған, пайдалану үшін ыңғайлы навигациясы бар және мүдделі тұлғаларға қажетті ақпаратты қамтитын Холдингтің интернет-ресурсында ашылады. Бұл ретте ақпарат интернет-ресурстың жекелеген тақырыптық бөлімдерінде орналастырылады және үнемі өзекті етіліп тұрады.  Қазақстан Республикасы заңнамасының және Холдингтің ішкі құжаттарының талаптарына сәйкес, Холдинг туралы ақпарат қаржылық есептілік депозитарийінің және қор биржасының интернет-ресурстарында уақтылы және толық көлемде ашылады. |